योगी सरकार के मंत्री के कथित ऑडियो पर प्रियंका गांधी ने साधा निशाना, कही यह बात  
राज्य की भाजपा सरकार पर निशाना साधा है प्रियंका गांधी ने 
मंत्री द्वारा पुलिस अफसर को फोन पर धमकाने का ऑडियो हो रहा है वायरल 
कहा- ये ऊपर कौन है जो चाहता है कि घोटालेबाजों पर कार्रवाई ना हो
कांग्रेस महासचिव प्रियंका गांधी वाड्रा ने उत्तर प्रदेश सरकार की मंत्री स्वाती सिंह द्वारा एक पुलिस अफसर को फोन पर कथित रूप से धमकाए जाने का आडियो वायरल होने के मुद्दे पर राज्य की भाजपा सरकार पर निशाना साधा है. प्रियंका ने रविवार को एक ट्वीट में कहा, 'यूपी में भाजपा सरकार की मंत्री बोलती हैं कि ऊपर से आदेश है, घोटालेबाज पर कोई कार्रवाई नहीं होगी. ये ऊपर कौन है जो चाहता है कि घोटालेबाजों पर कार्रवाई ना हो.' उन्होंने यह भी कहा, 'डीएचएफएल-पीएफ घोटाला, सिडको-पीएफ, होमगार्डस वेतन घोटाला और एलडीए घोटाला. इन सारे घोटालों में बड़ी मछलियों पर कार्रवाई नहीं हो रही है.' 
यूपी में भाजपा सरकार की मंत्री बोलती हैं कि ऊपर से आदेश है, घोटालेबाज पर कोई कार्रवाई नहीं होगी। ये “ऊपर” कौन है जो चाहता कि घोटालेबाजों पर कार्रवाई न हो।
DHFL-पीएफ घोटाला, सिडको-PF, होमगार्ड वेतन घोटाला, LDA घोटाला।
इन सारे घोटालों में बड़ी मछलियों पर कार्रवाई नहीं हो रही है।
बता दें, प्रदेश की महिला कल्याण राज्यमंत्री (स्वतंत्र प्रभार) स्वाती सिंह का एक कथित ऑडियो क्लिप वायरल हुआ है, जिसमें वह कैंट की पुलिस क्षेत्राधिकारी बीनू सिंह पर भ्रष्टाचार के मामले में जेल में बंद एक बिल्डर के खिलाफ दर्ज मुकदमा खारिज करने का दबाव बना रही हैं.
ऑडियो की बातचीत में यह भी सुनायी दे रहा है कि स्वाती ने पुलिस अफसर से कहा है कि यह मामला मुख्यमंत्री योगी आदित्यनाथ के संज्ञान में है. वहीं मामला सामने आने पर मुख्यमंत्री ने शनिवार को स्वाती को अपने आवास पर तलब किया था. उन्होंने पुलिस महानिदेशक ओपी सिंह से भी रिपोर्ट मांगी है.